Δελτίο Τύπου

Μυτιλήνη 14-8-2020

Αγαπητοί Συνάδελφοι

Διευθυντές των Σχολικών Μονάδων των νησιών Λέσβου, Λήμνου και Αγίου Ευστρατίου

Εκπαιδευτικοί των Σχολικών Μονάδων Γενικής και Επαγγελματικής Εκπαίδευσης και Ειδικής Αγωγής και Εκπαίδευσης

Αγαπητοί Γονείς

Αγαπητοί Μαθητές.

Αγαπητοί Συνεργάτες στη Διεύθυνση Δευτεροβάθμιας Εκπαίδευσης Λέσβου.

Σχεδόν 5 χρόνια στο τιμόνι της Δευτεροβάθμιας Εκπαίδευσης Λέσβου

Μέσα από προβλήματα, χαρές και πίκρες πορευτήκαμε όλον αυτόν τον καιρό, με ένα στόχο. Να φέρουμε την εκπαίδευση στον τόπο μας ένα βήμα πιο μπροστά.

Νομίζω ότι καταφέραμε να τη φέρουμε πολλά βήματα μπροστά.

Καταφέραμε να ρυθμίσουμε την κατάσταση της λειτουργίας του Εσπερινού Γυμνασίου με Λ.Τ. Μύρινας Λήμνου.

Καταφέραμε να ιδρύσουμε το Ενιαίο Ειδικό Επαγγελματικό Γυμνάσιο- Λύκειο Λέσβου.

Καταφέραμε να ιδρύσουμε το Εσπερινό Επαγγελματικό Λύκειο Καλλονής με δύο τάξεις και 5 τομείς.

Ολοκληρώσαμε τη διαδικασία απόκτησης στέγης του ΕΝΕΕΓΥΛ στη σχολή ΚΕΤΕΚ του ΟΑΕΔ στην Παναγιούδα, σε ένα χώρο ιδανικό για να αναπτύξουν οι μαθητές του ειδικού αυτού σχολείου τα πολύπλευρα ταλέντα τους.

Προχώρησε μετά από επίπονη διαδικασία η παραχώρηση ενός μεγάλου κτηρίου της σχολής του ΟΑΕΔ στην Παναγιούδα, στο Δήμο Μυτιλήνης για την προσωρινή στέγαση του Μουσικού Σχολείου Μυτιλήνης, μέχρις ότου αυτό αποκτήσει τη δική του μόνιμη στέγη. Ήδη η επιτροπή καταλληλότητας πραγματοποίησε την πρώτη της συνεδρίαση για το σκοπό αυτό.

Αγαπητοί Συνάδελφοι, Διευθυντές, Εκπαιδευτικοί, Γονείς, Μαθητές

Αναπόφευκτα σε τόσα χρόνια και με τόσα θέματα προς επίλυση, να γίνουν λάθη. Να υπάρξουν στιγμές έντασης. Να εντυπωθούν κακές στιγμές.

Αν κάτι από αυτά ενδεχομένως συνέβη, ήταν αποτέλεσμα της προσπάθειας για την πιο δίκαιη και πιο σωστή επίλυση των προβλημάτων. Στάθηκα πάντα στην πλευρά του δίκαιου, στην πλευρά της νομιμότητας, στην πλευρά της αξιοκρατικής διαχείρισης. Ίσως αυτό σε κάποιους δεν άρεσε!

Η επιμονή στη νομιμότητα, η προσήλωση σε ιδανικά και πιστεύω, ήταν η παρακαταθήκη των γονιών και των δασκάλων μου. Είναι η δική μου παρακαταθήκη σε σας.

Η καθημερινότητα στο μετερίζι της εκπαίδευσης θα μας φέρει πάλι κάποια στιγμή να συναντηθούμε. Ελπίζω με πιο καθαρή ματιά και ήρεμο νου. Επιστρέφω σ΄ αυτό που έμαθα και ήθελα πάντοτε να κάνω. Τη μάχιμη εκπαίδευση. Κοντά στα παιδιά και τη σχολική αίθουσα.

Σας ευχαριστώ όλους για την πολύπλευρη στήριξή σας και για την συνεργασία σας, για το καλό της εκπαίδευσης.

Ιδιαίτερα ευχαριστώ την οικογένειά μου γιατί σε όλες τις δυσκολίες στεκόταν στο πλευρό μου.

Ευχαριστώ τους συνεργάτες μου στη Διεύθυνση Δευτεροβάθμιας Εκπαίδευσης.

Ευχαριστώ επίσης ιδιαίτερα τον Σεβασμιότατο Μητροπολίτη Μυτιλήνης κκ Ιάκωβο, που με περιέβαλλε με την αγάπη και την εμπιστοσύνη του και μαζί στηρίξαμε την Επαγγελματική Εκπαίδευση μέσα από το κληροδότημα Δ. Ραπτέλλη.

Εύχομαι σε όλους καλή δύναμη στο δύσκολο έργο που επιτελείτε.

Στους μαθητές μας καλή πρόοδο.

Στον νέο Διευθυντή Εκπαίδευσης Καλή δύναμη και κουράγιο.

Και μην ξεχνάτε ότι γεννηθήκαμε για να αγωνιζόμαστε!

Καλό Δεκαπενταύγουστο και καλή νέα Σχολική Χρονιά!

Μιχαήλ Ε. Καπιωτάς

Φυσικός-Περιβ. Χαρτογράφος MSc.